
[bookmark: TextBodyBegin]Europski parlament
–	uzimajući u obzir zahtjev za ukidanje imuniteta Salvatoreu De Meu, zaprimljen u pismu Belgijske savezne javne službe za vanjske poslove, vanjsku trgovinu i razvojnu suradnju od 6. svibnja 2025., kojim se dostavlja zahtjev Ureda belgijskog saveznog tužitelja od 16. travnja 2025. u vezi s kaznenim postupkom koji će se pokrenuti protiv Salvatorea De Mea, a koji je objavljen u Parlamentu 21. svibnja 2025.,
[bookmark: _Hlk225077637][bookmark: _Hlk225077824]–	uzimajući u obzir dodatne informacije koje su dostavili savezni tužitelj i sudac istrage tijekom razmjene gledišta održane 15. srpnja 2025. te odgovor saveznog tužitelja od 18. rujna 2025. nakon dodatnog pisanog zahtjeva za dostavu informacija; uzimajući u obzir činjenicu da zahtjev za ukidanje imuniteta zastupnika mora ispunjavati određene standarde, prije svega da mora biti jasno formuliran, među ostalim u pogledu pravnog okvira na kojem se temelji, te da mora sadržavati jasne i dostatne elemente i informacije kako bi Parlament u cilju donošenja zaključka zahtjev mogao razmotriti i što brže zaključiti, imajući na umu i relativnu složenost predmeta,
–	nakon saslušanja Salvatorea De Mea 3. prosinca 2025. u skladu s člankom 9. stavkom 6. Poslovnika,
–	uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,
–	uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013. i 19. prosinca 2019.[footnoteRef:2], [2:  	Presuda Suda od 21. listopada 2008., Marra / De Gregorio i Clemente, C‑200/07 i C-201/07, ECLI:EU:C:2008:579; presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; presuda Suda od 6. rujna 2011., Patriciello, C‑163/10, ECLI:EU:C:2011:543; presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23; presuda Suda od 19. prosinca 2019., Junqueras Vies, C-502/19, ECLI:EU:C:2019:1115.] 

–	uzimajući u obzir članak 5. stavak 2., članak 6. stavak 1. i članak 9. Poslovnika,
–	uzimajući u obzir izvješće Odbora za pravna pitanja (A10‑0153/20265),
[bookmark: _Hlk223949138][bookmark: _Hlk210982066]A.	budući da je 6. svibnja 2025. Savezna javna služba za vanjske poslove, vanjsku trgovinu i razvojnu suradnju proslijedila zahtjev saveznog tužitelja od 16. travnja 2025. za ukidanje imuniteta zastupniku u Europskom parlamentu Salvatoreu De Meu, izabranom u Italiji, u vezi s kaznenim postupkom koji će se protiv njega pokrenuti;
[bookmark: _Hlk228968475]B.	budući da su u okviru opsežne istrage o društvu Huawei navodno prikupljeni ozbiljni dokazi o postojanju zločinačke organizacije čija je svrha navodno bila utjecati na odluke institucija Unije korumpiranjem zastupnika u Europskom parlamentu; budući da se čini da je ta istraga razotkrila nekoliko navodnih koruptivnih radnji za koje se pretpostavlja da su se redovito odvijale od 2021. do 2024.; budući da je ta korupcija navodno poprimala različite oblike, uključujući pozivanje zastupnika u Europskom parlamentu na događanja pod pokroviteljstvom Huaweija, navodno tražeći zauzvrat zauzimanje političkih stajališta u korist tog društva, te prekomjerno darivanje kao što su troškovi hrane i putovanja ili učestalo pozivanje na nogometne utakmice izvan okvira Europskog parlamenta;
[bookmark: _Hlk223949214]C.	budući da je, prema zahtjevu za ukidanje imuniteta, Salvatore De Meo bio pozvan na večeru koja se održala 25. lipnja 2024. u restoranu u Bruxellesu te da ju je navodno organizirao predstavnik Huaweija i platilo to društvo te da je Salvatore De Meo prisustvovao večeri zajedno sa sedam drugih osoba; budući da se tijekom večere navodno raspravljalo o raznim projektima povezanima s pristupom „Jedno zdravlje” i Huaweijem; budući da se čini da Salvatore De Meo Europskom parlamentu nije prijavio prihvaćanje plaćanja troška te večere, čiji točan iznos nije bio poznat tijelu koje je zatražilo ukidanje imuniteta; budući da je, prema dodatnim informacijama koje je dostavio savezni tužitelj, Salvatore De Meo tijekom večere navodno također primio dar; budući da je prema istim dodatnim informacijama Huawei navodno uložio sredstva u izbornu jedinicu Salvatorea De Mea u zamjenu za njegovo javno iznošenje pozitivnih stajališta u korist tehnoloških rješenja koja prodaje Huawei; budući da se, prema dodatnim informacijama koje je dostavio savezni tužitelj, Salvatore De Meo pojavljuje u promotivnom videozapisu za Huawei, u kojem hvali prednosti rješenja koja to društvo prodaje u okviru europskog projekta pametnih sela „SMART VILLAGES”;
[bookmark: _Hlk223949297][bookmark: _Hlk229557559]D.	budući da je tek nakon što je savezni tužitelj dostavio dodatne informacije u odgovoru na pisani zahtjev za dostavu dodatnih informacija navedeno da bi navodni postupci Salvatorea De Mea mogli predstavljati primanje mita, kazneno djelo u skladu s člankom 246. stavkom 1. belgijskog Kaznenog zakonika;
E.	budući da je Salvatore De Meo bio ponovno izabran u Europski parlament na europskim izborima u lipnju 2024. te da je stoga u vrijeme navodnog počinjenja kaznenog djela bio zastupnik u Europskom parlamentu;
F.	budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom[footnoteRef:3]; [3:  	Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.] 

G.	budući da je svrha zastupničkog imuniteta propisanog Protokolom br. 7 o povlasticama i imunitetima Europske unije zaštititi Parlament i njegove zastupnike od sudskih postupaka u vezi s aktivnostima koje se provode pri obnašanju zastupničkih dužnosti i koje se od tih dužnosti ne mogu odvojiti;
H.	budući da parlamentarni imunitet u skladu s člankom 5. stavkom 2. Poslovnika Europskog parlamenta nije osobna povlastica zastupnika, već jamstvo neovisnosti Parlamenta kao cjeline i njegovih zastupnika;
I.	budući da se u članku 8. Protokola br. 7 o povlasticama i imunitetima Europske unije utvrđuje da zastupnici u Europskom parlamentu ne mogu biti podvrgnuti nikakvom obliku ispitivanja, zadržavanja ili sudskog postupka zbog izraženih mišljenja ili glasovanja pri obnašanju svojih dužnosti; budući da se navodno kazneno djelo ne odnosi na izraženo mišljenje ili glasovanje Salvatorea De Mea u okviru obnašanja njegovih dužnosti u smislu članka 8. tog protokola;
J.	budući da se u članku 9. prvom stavku točki (b) Protokola br. 7 o povlasticama i imunitetima Europske unije navodi da, tijekom zasjedanja Europskog parlamenta, njegovi zastupnici uživaju, na državnom području bilo koje države članice koja nije njihova, imunitet od svake mjere zadržavanja i od sudskih postupaka;
K.	budući da se svaki zaključak o imunitetu Salvatorea De Mea treba donijeti na temelju zahtjeva za ukidanje imuniteta te na temelju informacija i objašnjenja dostavljenih u ovom predmetu, uključujući odgovore saveznog tužitelja, i tijekom razmjene gledišta i u dodatnim informacijama dostavljenima u pisanom obliku; budući da u zahtjevu za ukidanje imuniteta postoji očit nedostatak konkretnih elemenata; budući da naknadna usmena i pisana komunikacija sa saveznim tužiteljem, unatoč tome što su pružene informacije o nekim dodatnim slučajevima sumnje na navodne prijestupe, i dalje nije bila dostatna da otkloni znatne nejasnoće u pogledu zahtjeva za ukidanje imuniteta Salvatoreu De Meu;
L.	budući da na temelju navedenog ukupne dostavljene informacije nisu omogućile Parlamentu da sa sigurnošću donese dovoljno utemeljenu odluku o ukidanju imuniteta Salvatoreu De Meu; budući da bi osim toga znatna nesigurnost u pogledu raznih elemenata ovog predmeta mogla biti takva da upućuje na postojanje fumus persecutionis;
1.	odlučuje ne ukinuti imunitet Salvatoreu De Meu;
2.	nalaže svojoj predsjednici da ovu Odluku i izvješće nadležnog odbora odmah proslijedi nadležnom tijelu Kraljevine Belgije i Salvatoreu De Meu.

